ICHI วิ่ง 3% ลุ้นกำไร Q4/65 นิวไฮรอบ 6 ปี โบรกอัพเป้า 12.50 บ.
ICHI บวก 3% โบรกมองกำไรไตรมาส 4/65 นิวไฮรอบ 6 ปี แตะ 168 ลบ. ดันกำไรปี 65 โต 13% แนะนำราคาเป้าหมาย 12.50 บ.
ICHI บวก 3% โบรกมองกำไรไตรมาส 4/65 นิวไฮรอบ 6 ปี แตะ 168 ลบ. ดันกำไรปี 65 โต 13% แนะนำราคาเป้าหมาย 12.50 บ.
6 ม.ค. 2566

ผู้สื่อข่าวรายงานว่า วันนี้ (6 ม.ค.66) ราคาหุ้น บริษัท อิชิตัน กรุ๊ป จำกัด (มหาชน) หรือ ICHI ณ เวลา 14:35 น. อยู่ที่ระดับ 11.60 บาท บวก 0.30 บาท หรือ 2.65% สูงสุดที่ระดับ 11.70 บาท ต่ำสุดที่ระดับ 11.10 บาท ด้วยมูลค่าการซื้อขาย 54.47 ล้านบาท

บล.ฟินันเซีย ไซรัส ระบุในบทวิเคราะห์ว่า คาดกำไรสุทธิไตรมาส 4/65 อยู่ที่ 168 ล้านบาท ลดลง 12.60% จากไตรมาสก่อน แต่เพิ่มขึ้น 26.7% จากงวดเดียวกันของปีก่อน ซึ่งลดลงจากไตรมาสก่อนตามปัจจัยฤดูกาล แต่คาดโตดีจากงวดเดียวกันของปีก่อน ถือเป็นกำไรไตรมาส 4/65 ที่ทำจุดสูงสุดในรอบ 6 ปี แม้จะเผชิญต้นทุนเม็ดพลาสติกที่สูงขึ้นจากปีก่อน แต่คาดถูกหักล้างได้หมดจาก 1.รายได้ที่คาดโต 20% จากงวดเดียวกันของปีก่อนตามการเติบโตของมูลค่าตลาดชาเขียวที่ปีนี้กลับมาฟื้นตัวดี และสินค้าใหม่อย่าง Tansansu ประสบความสำเร็จ 2.จากอัตราการใช้กำลังการผลิตที่สูงขึ้นราว 65% จึงคาดอัตรากำไรขั้นต้นจะอยู่ที่ 19.5% ทรงตัวจากไตรมาสก่อน และสูงขึ้นจาก 18.2% ในไตรมาส 4/64 และคาดส่วนแบ่งกำไรจากอินโดนีเซียทำได้ดีอยู่ที่ 20 ล้านบาท
ทั้งนี้คาดกำไรจะโตต่อเนื่องในครึ่งแรกปี 66 เพราะเข้าสู่ช่วงไฮซีซั่นของธุรกิจ กอปรกับมีแผนออก Tansansu รสชาติใหม่ และคาดจะเริ่มรับรู้ลูกค้า OEM มากขึ้น อย่างไรก็ดีทางฝ่ายวิจัยได้ปรับเพิ่มกำไรสุทธิปี 65-66 ขึ้น 11.8% และ 4.9% เป็น 617 ล้านบาท เพิ่มขึ้น 12.8% จากงวดเดียวกันของปีก่อน และ 704 ล้านบาท เพิ่มขึ้น 14.1% จากงวดเดียวกันของปีก่อน ตามลำดับ พร้อมปรับราคาเป้าหมายขึ้นเป็น 12.50 บาท จากเดิม 12 บาท